《斋前隙地列三石峰因植丛竹其下小雨隐映可爱》
元代·刘崧

南园旧竹困支离，移过墙阴雨更宜。落落出群看两个，萧萧交翠待千枝。

荒苔古石清閒地，细草虚庭隐士诗。即此尽堪消永日，鸣驺陌上欲何为。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。